Senekal: Hof sê oor borgtog vir tweede verdagte(Foto: Twitter) ŉ Tweede verdagte in voorverlede week se oproer buite die hof op Senekal is nou ook op borgtog vrygelaat. Stefanus Johannes (SJ) Fourie (33), die eienaar van ŉ insleepdiens op die dorp, het Maandag in die landdroshof op die dorp verskyn op aanklag van openbare geweld, brandstigting, poging tot moord en aanranding. Hy word, soos André Pienaar, beskuldig van betrokkenheid by geweld in die dorp toe twee beskuldigdes in die Brendin Horner-moord vir die eerste keer in die hof verskyn het. ŉ Polisievoertuig is onder meer omgekeer en het aan die brand geraak. Skade is ook aan die hofgebou aangerig. Pienaar is vroeër vandag op borgtog van R15 000 in die hooggeregshof in Bloemfontein vrygelaat. eNCA berig Fourie het vlugtig in die hof verskyn en is ook op borgtog van R15 000 vrygelaat. Die staat het nie sy aansoek om borgtog teengestaan nie. Hy ontken skuld op die aanklagte teen hom. Fourie voer onder meer aan hy was op die toneel om die polisievoertuig wat beskadig is, weg te sleep. Hy het uiteindelik nié die voertuig help verwyder nie. Pienaar en Fourie verskyn albei weer op 20 November in die hof. Sekwetje Mahlamba (32) en Sekola Matlaletsa (44), wat tereg staan vir die moord op Horner, se aansoek om borgtog word intussen Dinsdag in die landdroshof hervat.